Na temelju članka 27. Statuta Grada Zlatara (Službeni glasnik Krapinsko – zagorske županije 36A/13, 9/18) i članka 12. Odluke o socijalnoj skrbi na području Grada Zlatara (Službeni glasnik Krapinsko – zagorske županije 36A/13, 13/14, 17/17, 20/18) Gradsko vijeće Grada Zlatara na svojoj 13. sjednici održanoj dana 29. studenoga 2018. godine, donosi

**ODLUKU**

**O UTVRĐIVANJU KRITERIJA ZA DODJELU**

**STIPENDIJA UČENICIMA I STUDENTIMA**

(58/18, 34/20, 44/20)

Članak 1.

Ovom Odlukom o utvrđivanju kriterija za dodjelu stipendija učenicima i studentima (nastavno: Odluka) Grad Zlatar (nastavno: Stipenditor) određuje kriterije i postupak za dodjelu stipendija učenicima i studentima iz sredstava Proračuna Grada Zlatara.

Članak 2.

Pravo na dodjelu gradskih stipendija imaju redoviti učenici srednjih škola i redoviti studenti visokih učilišta državljani Republike Hrvatske koji imaju prebivalište na području Grada Zlatara i koji nisu korisnici stipendije ili novčane pomoći odobrene od strane Krapinsko-zagorske županije, Ministarstva znanosti i obrazovanja ili drugih državnih tijela odnosno zaklada i drugih pravnih osoba koje dodjeljuju stipendije (dalje u tekstu: Stipendisti).

Članak 3.

Sredstva za stipendije osiguravaju se u Proračunu Grada Zlatara.

Članak 4.

Broj stipendija po kategorijama koje će se dodijeliti u godini u kojoj se raspisuje javni natječaj (dalje u tekstu: Javni natječaj) i pojedinačne iznose stipendija odredit će odlukom gradonačelnik Grada Zlatara.

Gradonačelnik Grada Zlatara donijet će odluku o deficitarnim zanimanjima u godini u kojoj se raspisuje Javni natječaj na temelju podataka Hrvatskog zavoda za zapošljavanje.

Ukoliko se u pojedinoj kategoriji ne javi dovoljan broj kandidata sredstva će se preusmjeriti na Stipendiste koji se natječu u drugim kategorijama temeljem odluke gradonačelnika.

Članak 5.

Stipendije se dodjeljuju temeljem rezultata Javnog natječaja za dodjelu stipendija učenicima i studentima kojeg raspisuje gradonačelnik Grada Zlatara.

Javni natječaj objavljuje se na službenim mrežnim stranicama Grada Zlatara i na oglasnoj ploči Grada, a obavijest o raspisivanju oglasit će se i putem Radio Zlatara.

Rok za podnošenje prijava je 15 dana od dana objave natječaja.

Natječaj obavezno sadrži:

* uvjete i kriterije za dodjelu stipendije,
* vrijeme trajanja Javnog natječaja,
* naziv i adresu tijela kojem se podnose zahtjevi,
* broj stipendija koje se dodjeljuju,
* razdoblje isplaćivanja,
* mjesečni iznos stipendija.

Članak 6.

Gradonačelnik imenuje Povjerenstvo za provedbu Javnog natječaja za dodjelu stipendija (dalje u tekstu: Povjerenstvo).

Povjerenstvo se sastoji od predsjednika i dva člana.

Zadaće Povjerenstva su otvaranje i obrada pristiglih zahtjeva (bodovanje) te predlaganje gradonačelniku liste sudionika Javnog natječaja prema ostvarenim bodovima.

Članak 7.

Gradonačelnik Grada Zlatara donosi Odluku o dodjeli stipendija.

Odluka iz prethodnog stavka objavljuje se na oglasnoj ploči i službenim mrežnim stranicama Grada Zlatara.

Članak 8.

Stipendije Grada Zlatara dodjeljuju se u slijedećim kategorijama:

1. stipendije za nadarene učenike i studente,
2. stipendije za učenike i studente po materijalnom statusu,
3. stipendije za učenike i studente koji se školuju za deficitarna zanimanja.

Učenici i studenti mogu ostvariti stipendiju u samo jednoj kategoriji.

Članak 8. a

Za pojedince sportaše s područja Grada Zlatara koji postižu vrhunske rezultate najmanje na nivou Republike Hrvatske, gradonačelnik može posebnom odlukom odobriti dodjelu stipendije.

Stipendija iz prethodnog stavka odobrava se za svaku godinu posebno, a sportaš svoje rezultate potkrepljuje dostavom dokumentacije od strane nadležnog saveza ili sportske udruge, odnosno drugom dokumentacijom nadležnog tijela.

Članak 9.

Pravo podnošenja zahtjeva u kategoriji za nadarene učenike i studente imaju:

1. učenici s prosjekom ocjena za prethodni razred srednje škole, odnosno osmi razred osnovne škole od najmanje 4,50,
2. studenti prve godine studija (koji su prvi put upisali) koji imaju prosjek ocjena završnog razreda srednje škole najmanje 4,50,
3. studenti ostalih godina studija koji u prethodnoj godini studija imaju prosjek ocjena najmanje 4,00.

Pravo podnošenja zahtjeva u kategoriji materijalnog statusa imaju:

1. učenici s prosjekom ocjena za prethodni razred srednje škole, odnosno osmi razred osnovne škole od najmanje 2,80,
2. studenti prve godine studija (koji su prvi put upisali) koji imaju prosjek ocjena završnog razreda srednje škole najmanje 2,80,
3. studenti ostalih godina studija koji u prethodnoj godini studija imaju prosjek ocjena najmanje 2,50.

Pravo podnošenja zahtjeva u kategoriji za deficitarna zanimanja imaju:

1. učenici s prosjekom ocjena za prethodni razred srednje škole, odnosno osmi razred osnovne škole od najmanje 2,80,
2. studenti prve godine studija (koji su prvi put upisali) koji imaju prosjek ocjena završnog razreda srednje škole najmanje 2,80,
3. studenti ostalih godina studija koji u prethodnoj godini studija imaju prosjek ocjena najmanje 2,50.

Članak 10.

Način bodovanja zahtjeva za dodjelu učeničkih i studentskih stipendija unutar kategorije za nadarene učenike i studente vrši se prema slijedećim kriterijima:

1. srednja škola
   * 4,50 – 4,70 5 bodova
   * 4,71 – 4,90 10 bodova
   * 4,91 – 4,99 15 bodova
   * 5,00 20 bodova
2. Visoka učilišta
   * 4,00 – 4,30 10 bodova
   * 4,31 – 4,50 15 bodova
   * 4,51 – 4,70 20 bodova
   * 4,71 – 4,99 25 bodova
   * 5,00 30 bodova

Članak 11.

Na osnovi podataka o sastavu obiteljskog kućanstva (pismena izjava uz zahtjev) i dokumentacije o svim prihodima obiteljskog kućanstva u zadnja tri mjeseca koja prethode mjesecu prijave za stipendiranje izračunava se prihod po članu obiteljskog kućanstva koji se boduje.

Prihodom kućanstva smatraju se prihodi utvrđeni sukladno važećem Zakonu o socijalnoj skrbi.

U prihod kućanstva ne uračunavaju se prihodi koji se, sukladno važećem Zakonu o socijalnoj skrbi, ne uračunavaju u prihod pri utvrđivanju visine zajamčene minimalne naknade.

Iznos prihoda po članu kućanstva boduje se na način:

* + do 600,00 kn 25 bodova
  + 600,01 – 1.000,00 kn 20 bodova
  + 1.000,01 – 1.500,00 kn 15 bodova
  + 1.500,01 – 2.000,00 kn 10 bodova

Radno sposobni članovi kućanstva, a koji su nezaposleni, dokazuju svoj status nezaposlene osobe potvrdom nadležne ispostave Hrvatskog zavoda za zapošljavanje ne starije od dana raspisivanja Javnog natječaja.

Članak 12.

Način bodovanja zahtjeva za dodjelu stipendija unutar kategorije za učenike i studente koji se školuju za deficitarna zanimanja vrši se prema slijedećim kriterijima:

1. srednja škola
   * 2,80 – 3,50 5 bodova
   * 3,51 – 4,00 10 bodova
   * 4,01 – 4,50 15 bodova
   * 4,51 – 4,99 20 bodova
   * 5,00 25 bodova
2. visoka učilišta
   * 2,50 – 3,50 10 bodova
   * 3,51 – 4,00 15 bodova
   * 4,01 – 4,50 20 bodova
   * 4,51 – 4,80 25 bodova
   * 4,81 – 5,00 30 bodova

Članak 13.

Podnositelji zahtjeva mogu ostvariti dodatne bodove koji se zbrajaju ukupnom broju bodova ostvarenom unutar pojedine kategorije na temelju postignuća u obrazovanju ili na temelju socijalnog statusa.

Članak 14.

Dodatni bodovi za postignuća u obrazovanju dodjeljuju se na slijedeći način:

1. Županijsko natjecanje:
   * 1. mjesto 5 bodova,
   * 2. mjesto 4 boda,
   * 3. mjesto 3 boda,
2. Regionalno natjecanje:
   * 1. mjesto 8 bodova,
   * 2. mjesto 7 bodova,
   * 3. mjesto 6 bodova,
3. Državno natjecanje
   * bez obzira na osvojeno mjesto 10 bodova,
4. Međunarodno natjecanje
   * bez obzira na osvojeno mjesto 15 bodova,
5. Paralelno završeno školovanje
   * osnovna škola 2 boda,
   * srednja škola 3 boda,
   * studij 4 boda,
6. Svaka završena godina obrazovanja 2 boda,
7. Dekanova nagrada 12 bodova,
8. Rektorova nagrada 15 bodova.

Postignuća na natjecanjima dokazuju se diplomom ili drugom službenom potvrdom nadležnog tijela smotre ili natjecanja.

Osvojene nagrade dokazuju se uvjerenjem o dodijeljenoj nagradi.

Bodovanje natjecanja i nagrada vrši se na način da se za sudjelovanje na više razina uzima ono koje je za podnositelja najpovoljnije i to za svako područje natjecanja posebno.

Bodovi po paralelno završenom obrazovanju ostvaruju se temeljem potvrde ustanove.

Bodovi za postignuća u obrazovanju dodjeljuju se najviše do 20 bodova.

Članak 15.

Dodatni bodovi na temelju socijalnog statusa dodjeljuju se najviše do 20 bodova na slijedeći način:

* djeca smrtno stradalih hrvatskih branitelja iz Domovinskog

rata i djeca zatočenih ili nestalih branitelja, djeca bez

odgovarajuće roditeljske skrbi 15 bodova,

* djeca roditelja s invaliditetom sa 80-100% oštećenja, djeca

HRVI iz Domovinskog rata 10 bodova

* djeca samohranih roditelja 8 bodova,
* djeca s teškoćama u razvoju 7 bodova,
* ostali članovi obitelji koji se redovno školuju

(po djetetu) 3 boda.

Uz dokaz o ostalim članovima kućanstva koji se redovno školuju obavezno se dostavlja izjava o članovima zajedničkog kućanstva.

Samohrani roditelj je, prema propisima iz socijalne skrbi, roditelj koji nije u braku i ne živi u izvanbračnoj zajednici, a sam skrbi i uzdržava svoje dijete.

Članak 16.

Ukoliko dva ili više podnositelja ostvare isti broj bodova prednost ima podnositelj zahtjeva koji:

* + - 1. ima viši prosjek ocjena,
      2. ima više bodova po osnovi natjecanja,

Članak 17.

Zahtjev za dodjelu stipendije (dalje u tekstu: Zahtjev) podnosi se preporučeno poštom Jedinstvenom upravnom odjelu Grada Zlatara s naznakom „Javni natječaj za dodjelu stipendija učenicima i studentima“.

Članak 18.

Zahtjev se podnosi na propisanim obrascima koji su dostupni na službenim mrežnim stranicama Grada Zlatara i u Jedinstvenom upravnom odjelu.

Podnositelj Zahtjeva dužan je uz isti priložiti slijedeću dokumentaciju:

1. presliku osobne iskaznice, putovnice ili uvjerenje o prebivalištu,
2. presliku rodnog lista,
3. izjavu Stipendista pod materijalnom odgovornošću da ne prima nijednu drugu stipendiju ili novčanu pomoć,
4. potvrdu obrazovne ustanove o upisu na redovno školovanje u tekućoj godini,
5. presliku svjedodžbe prethodnog razreda za učenike ili potvrdu visokog učilišta o ostvarenom ukupnom prosjeku ocjena i upisu u narednu godinu za studente, za studente prve godine studija svjedodžbu završnog razreda srednje škole,
6. dokaze o postignutim uspjesima na natjecanjima, potvrde o nagradama, potvrde o paralelno završenom obrazovanju
7. potvrdu Porezne uprave o prihodima svih članova kućanstva u prethodnom kvartalu tekuće godine (materijalni status),
8. potvrdu Hrvatskog zavoda za zapošljavanje za nezaposlene članove kućanstva (materijalni status),
9. potvrda o redovnom školovanju brata/sestre koji žive u zajedničkom kućanstvu (socijalni status),
10. potvrda za umrle, nestale ili nepoznate roditelje (za umrle: preslika izvoda iz matične knjige umrlih, za nepoznate: preslika rodnog lista), (socijalni status),
11. izjavu o članovima zajedničkog kućanstva (materijalni i socijalni status),
12. druga dokumentacija kojom se dokazuju otežavajuće okolnosti.

Članak 19.

Nepotpune i nepravovremene prijave neće se razmatrati.

Članak 20.

Između Stipenditora i Stipendista zaključuje se Ugovor o stipendiranju (dalje u tekstu: Ugovor) kojim se uređuju međusobni odnosi, te prava i obveze obje strane, a obavezno sadrži:

* osnovne podatke o ugovornim stranama,
* obveze Stipenditora: iznos stipendije, trajanje stipendiranja,
* obveze Stipendista: redovno školovanje i završetak školske godine za koju je odobrena stipendija,
* raskid ugovora i odredbe o eventualnom vraćanju stipendije.

Ugovor sklapa gradonačelnik s korisnikom stipendije (učenik ili student), a ako je Stipendist maloljetan, ugovor sklapa zakonski zastupnik (roditelj ili staratelj).

Članak 21.

Ugovor se sklapa s onim podnositeljima zahtjeva koju su na temelju Odluke o dodjeli stipendija rangirani od rednog broja 1 do zaključno onog broja koliko se stipendija za pojedinu školsku/akademsku godinu dodjeljuje po pojedinoj kategoriji.

Ako podnositelj zahtjeva koji je ostvario pravo na stipendiju odustane od iste, pravo na stipendiju ostvaruje podnositelj koji je prvi ispod crte na redoslijednoj listi.

Članak 22.

Ukoliko Stipendist prekrši bilo koju ugovorom preuzetu obvezu Stipenditor ima pravo jednostrano raskinuti Ugovor.

Stipenditor će jednostrano raskinuti Ugovor u slučajevima:

* ako korisnik stipendije u međuvremenu ostvari stipendiju po drugom osnovu,
* ako ustanovi da je Stipendist dao netočne podatke ili dokumente u postupku zaključivanja Ugovora,
* ako izgubi status redovitog učenika/studenta ili svojevoljno prekine školovanje,
* ako korisnik stipendije bude pravomoćno osuđen za kazneno djelo za koje je pravomoćno izrečena kazna zatvora.

Članak 23.

Stipendist ostvaruje pravo na isplatu stipendije nakon zaključivanja Ugovora.

Stipendije se odobravaju za školsku godinu, tj. za učenike srednjih škola za razdoblje od listopada do lipnja sljedeće godine, a za studente za razdoblje od listopada do rujna sljedeće godine.

Stipendije su bespovratne osim u slučajevima iz članka 22., st. 2., t. 2-4.

Obveza vraćanja za slučajeve iz stavka 3. ovog članka iznosi cjelokupan iznos primljenih stipendija sa zakonskom zateznom kamatom računato od isplate svakog pojedinog iznosa stipendije do povrata.

Nastanak obveze vraćanja, iznos i rok podmirenja obveze utvrđuje se ugovorom između Stipendista i Stipenditora.

Članak 24.

Stipendist je dužan obavijestiti Stipenditora o promjeni prebivališta i svim drugim promjenama bitnim za korištenje stipendije u roku od 8 dana od nastanka promjene.

Članak 25.

Na ugovor iz članka 20. ove Odluke primjenjuju se odredbe ove Odluke.

Članak 26.

Stupanjem na snagu ove Odluke prestaje važiti Odluka o utvrđivanju kriterija za dodjelu stipendija učenicima i studentima („Službeni glasnik Krapinsko – zagorske županije“ 28/15).

Članak 27.

Ova Odluka stupa na snagu osmog dana od dana objave u Službenom glasniku Krapinsko – zagorske županije.

**GRADSKO VIJEĆE GRADA ZLATARA**

KLASA: 604-01/18-01/18

URBROJ: 2211/01-01-18-2

Zlatar, 29. studenoga 2018.

PREDSJEDNIK

Krunoslav Klancir, dipl.ing.agr.